Document ID: 32013D0450

DEĊIŻJONI TAL-KUNSILL 2013/450/PESK
tat-22 ta’ Lulju 2013
dwar l-iffirmar u l-konklużjoni tal-Ftehim bejn l-Unjoni Ewropea u r-Repubblika tan-Niger dwar l-istatus tal-missjoni ta’ PSDK tal-Unjoni Ewropea fin-Niġer (EUCAP Sahel Niger)
IL-KUNSILL TAL-UNJONI EWROPEA,
Wara li kkunsidra t-Trattat dwar l-Unjoni Ewropea, u b’mod partikolari l-Artikolu 37 tiegħu, flimkien mal-Artikolu 218(5) u (6) tat-Trattat dwar il-Funzjonament tal-Unjoni Ewropea,
Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
Billi:
(1)
Fl-1 ta’ Ġunju 2012, il-Prim Ministru tar-Repubblika tan-Niġer indirizza lir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (“RGħ”) ittra ta’ stedina li tawtorizza l-bidu tal-missjoni ta’ PSDK tal-Unjoni Ewropea fin-Niġer (EUCAP Sahel Niger) u tagħti privileġġi u immunitajiet, bil-għan li jiġi żgurat it-twettiq effiċjenti tal-missjoni, fuq bażi unilaterali u sakemm jiġi konkluż Ftehim dettaljat bejn l-Unjoni Ewropea u r-Repubblika tan-Niġer dwar l-istatus legali tal-missjoni u l-persunal tagħha.
(2)
Fis-16 ta’ Lulju 2012 il-Kunsill adotta d-Deċiżjoni 2012/392/PESK dwar il-Missjoni ta’ PSDK tal-Unjoni Ewropea fin-Niger (EUCAP Sahel Niger) (1).
(3)
L-Artikolu 8 tad-Deċiżjoni 2012/392/PESK jipprevedi li l-istatus tal-EUCAP Sahel Niger u l-persunal tagħha, inklużi, fejn meħtieġ, il-privileġġi, l-immunitajiet u garanziji oħrajn meħtieġa għat-twettiq u l-funzjonament bla xkiel tal-EUCAP Sahel Niger, għandhom ikunu l-oġġett ta’ Ftehim konkluż skont l-applikazzjoni tal-Artikolu 37 tat-Trattat dwar l-Unjoni Ewropea (TUE) u f’konformità mal-proċedura prevista fl-Artikolu 218 tat-Trattat dwar il-Funzjonament tal-Unjoni Ewropea.
(4)
Wara l-adozzjoni ta’ deċiżjoni mill-Kunsill fis-26 ta’ Lulju 2012, li tawtorizza l-ftuħ ta’ negozjati, ir-RGħ innegozjat, konformement mal-Artikolu 37 tat-TUE, Ftehim bejn l-Unjoni Ewropea u r-Repubblika tan-Niġer dwar l-istatus tal-missjoni ta’ PSDK tal-Unjoni Ewropea fin-Niger (EUCAP Sahel Niġer) (il-“Ftehim”).
(5)
Il-Ftehim għandu jiġi approvat,
ADOTTA DIN ID-DEĊIŻJONI:
Artikolu 1
Il-Ftehim bejn l-Unjoni Ewropea u r-Repubblika tan-Niġer dwar l-istatus tal-missjoni ta’ PSDK tal-Unjoni Ewropea fin-Niġer (EUCAP Sahel Niger) ġie approvat f’isem l-Unjoni.
It-test tal-Ftehim huwa mehmuż ma’ din id-Deċiżjoni.
Artikolu 2
Il-President tal-Kunsill huwa b’dan awtorizzat jinnomina l-persuna jew il-persuni li jkollhom is-setgħa li jiffirmaw il-Ftehim sabiex tintrabat l-Unjoni.
Artikolu 3
Din id-Deċiżjoni għandha tidħol fis-seħħ fil-jum tal-adozzjoni tagħha.
Magħmul fi Brussell, it-22 ta’ Lulju 2013.

Labels: 18
15
5